**Bente Onsager Lund** (født 13. mars 1921, død 6. mars 1995; født Fredriksen) var en norsk psykolog, forsker, kvinnesaksforkjemper, sjokoladefabrikkeier og filantrop.

Karriere og samfunnsengasjent
-----------------------------

Hun tok examen artium ved reallinjen på Frogner skole i 1939 og ble cand.psychol. ved Universitetet i Oslo i 1953. Hun arbeidet fra 1963 som forsker ved Institutt for samfunnsforskning og siden ved Institutt for anvendt sosialvitenskapelig forskning (INAS; nå NOVA). Hun gjennomførte bl.a. et større forskningsprosjekt om enslige mødres livssituasjon, i samarbeid med Per Olav Tiller.

Hun var aktivt engasjert i kvinnesaken, miljøsaken, fredsbevegelsen, Amnesty International og Human-Etisk Forbund. Hun var styremedlem i Oslo Kvinnesaksforening fra 1958, nestleder 1960–1962 og leder i Oslo Kvinnesaksforening og landsstyremedlem i Norsk Kvinnesaksforening fra 1970 til 1972. Hun var opprinnelig med i Arbeiderpartiet, men var medstifter av Sosialistisk Folkeparti i 1961.

Hun hadde en stor formue og var kjent som storaksjonær i sjokoladefabrikken Freia; hun og søsteren Grete arvet aksjene etter faren, som var sjef for Andresens Bank. I 1990-årene fikk hun mye oppmerksomhet da hun motsatte seg salg av bedriften til et amerikansk storkonsern. Hun gav betydelige gaver (flere millioner) til både Norsk Kvinnesaksforening, Amnesty International og tiltak for psykisk helsehjelp til barn og unge. Norsk Kvinnesaksforening fikk sine lokaler i Majorstuveien 39 i gave fra Lund, og hun finansierte også et forskningsprosjekt ved Senter for kvinneforskning ved Universitetet i Oslo om foreningens historie som resulterte i boken *Stolthet og kvinnekamp: Norsk kvinnesaksforenings historie fra 1913* (Gyldendal, 1996).

Birgit B. Wiig skrev at Lunds engasjement var preget av en udogmatisk interesse for å formidle nye ideer; «Bente Lund var ikke selv kveker, men hun fikk sterke impulser i det åndelige fellesskap hun hadde med sin svigermor Sigrid Helliesen Lund. Indira Gandhi, Indias senere statsminister, oppholdt seg en tid i familien, og satte spor etter seg».

Bakgrunn
--------

Hun var datter av banksjef i Andresens Bank Oscar Fredriksen, som kjøpte seg stort opp i sjokoladefabrikken Freia tidlig på 1900-tallet.

Hun var gift med diplomaten Bernt H. Lund, kjent som departementsråd i Departementet for utviklingshjelp og assisterende utenriksråd. Deres sønn er samfunnsøkonomen Diderik Lund. Hennes svigermor var Sigrid Helliesen Lund; hennes svigerfar Diderich H. Lund var en pioner innen norsk utviklingshjelp og også medlem i Norsk Kvinnesaksforening.

Bibliografi (utvalg)
--------------------

* Lund, Bente Onsager (1973). *Enslige mødre i Oslo: hvilke problemer har de og hvordan opplever de dem?*. INAS.
* Lund, Bente Onsager (1977). *Likt og ulikt hos kvinner og menn: en bio-sosial tilnærming*.

Referanser
----------

1. 1 2 3   Norsk biografisk leksikon, nbl.snl.no[Hentet fra Wikidata]
2. ↑  *Aftenposten*. 13. mars 1995.
3. 1 2  *Studentene fra 1939*. Oslo: Bokkomiteen for studentene fra 1939. 1964.
4. ↑  *Dagens Næringsliv*. 5. oktober 1992.
5. ↑  *VG*. 31. oktober 1992.
6. ↑  Turid Loewe (2013). «Majorstuveien 39» (PDF). *Kvinnesaksnytt*. 64 (2): 22–23.
7. ↑  *Årsmelding 1994*. Oslo: Senteret. 1995. ISBN 8275860296.
8. ↑  Lønnå, Elisabeth (1996). *Stolthet og kvinnekamp*. Gyldendal Norsk Forlag. ISBN 8205244952.
9. ↑  *Arbeiderbladet*. 11. mars 1995. s. 25.
10. ↑  «Upprop». *Norsk Tidend*. 5. mai 1936.

|  |  |
| --- | --- |
| Oppslagsverk/autoritetsdata | Historisk befolkningsregister **·** BIBSYS **·** VIAF
 |